CELEX: 32019D1972
Language: bg
Date: 2019-11-26 00:00:00
Title: Решение за изпълнение (ЕС) 2019/1972 на Комисията от 26 ноември 2019 година за изменение на Решение за изпълнение 2013/764/ЕС относно мерките за контрол на здравето на животните, свързани с класическа чума по свинете в някои държави членки (нотифицирано под номер С(2019) 8396) (текст от значение за ЕИП)

28.11.2019   
               
               
                  BG
               
               
                  Официален вестник на Европейския съюз
               
               
                  L 307/56
               
            
         РЕШЕНИЕ ЗА ИЗПЪЛНЕНИЕ (ЕС) 2019/1972 НА КОМИСИЯТА
         от 26 ноември 2019 година
         за изменение на Решение за изпълнение 2013/764/ЕС относно мерките за контрол на здравето на животните, свързани с класическа чума по свинете в някои държави членки
         
            
               (нотифицирано под номер С(2019) 8396)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
         като взе предвид Директива 90/425/ЕИО на Съвета от 26 юни 1990 г. относно ветеринарните проверки, приложими при търговията в Съюза с определени видове живи животни и продукти с оглед завършване на изграждането на вътрешния пазар (2), и по-специално член 10, параграф 4 от нея,
         като има предвид, че:
         
                     (1)
                  
                  
                     С Решение за изпълнение 2013/764/ЕС на Комисията (3) се определят мерките за контрол на здравето на животните във връзка с класическата чума по свинете в някои държави членки. Тези мерки включват забрана за изпращане на пратки с домашни свине и свински продукти от определени области. Мерките за контрол на здравето на животните, определени в посоченото решение за изпълнение, се прилагат успоредно с установените в Директива 2001/89/ЕО на Съвета (4) и имат за цел борба с разпространението на класическата чума по свинете, по-специално на равнището на Съюза.
                  
               
                     (2)
                  
                  
                     В Решение за изпълнение 2013/764/ЕС се предвиждат и дерогации от забраната за изпращане на живи свине от определени области при спазване на редица условия.
                  
               
                     (3)
                  
                  
                     При определяне на срока за прилагане на мерките, предвидени в Решение за изпълнение 2013/764/ЕС, следва да бъдат взети предвид епидемиологията на класическата чума по свинете, както и ефикасността на мерките във връзка със здравето на животните, прилагани от държавите членки, посочени в приложението към Решение за изпълнение 2013/764/ЕС, съгласно законодателството на Съюза. Предвид актуалната епидемична обстановка в Съюза и в съседните трети държави, както и усилията, необходими за справяне с тази болест, без същевременно да се налагат ненужни ограничения върху търговията, срокът на прилагане на Решение за изпълнение 2013/764/ЕС следва да бъде удължен.
                  
               
                     (4)
                  
                  
                     Тъй като е важно да се осигури непрекъснатото действие на мерките срещу класическа чума по свинете на равнището на Съюза предвид настоящата епидемия от болестта, при удължаването на срока на прилагане на Решение за изпълнение 2013/764/ЕС следва да се вземе предвид фактът, че Регламент (ЕС) 2016/429 на Европейския парламент и на Съвета (5), в който се предвиждат предпазни мерки в случай на болести по животните, се прилага от 21 април 2021 г.
                  
               
                     (5)
                  
                  
                     Освен това, като се има предвид ефективността на общите мерки, прилагани от Хърватия в съответствие с Директива 2001/89/ЕО, на надзора и на въведените мерките, представени на Постоянния комитет по растенията, животните, храните и фуражите, следва всички области на Хърватия, включени понастоящем в списъка в приложението към Решение за изпълнение 2013/764/ЕС, да бъдат заличени от списъка в това приложение с оглед на благоприятната епидемиологична обстановка по отношение на болестта в тази държава членка.
                  
               
                     (6)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1Решение за изпълнение 2013/764/ЕС се изменя, както следва:в член 10 датата „31 декември 2019 г.“ се заменя с „21 април 2021 г.“
         
         
            Член 2
            Точка 2 от приложението към Решение за изпълнение 2013/764/ЕС се заличава.
         
         
            Член 3
            Адресати на настоящото решение са държавите членки.
         
         
            Съставено в Брюксел на 26 ноември 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 395, 30.12.1989 г., стр. 13.
         
            (2)  ОВ L 224, 18.8.1990 г., стр. 29.
         
            (3)  Решение за изпълнение 2013/764/ЕС на Комисията от 13 декември 2013 г. относно мерките за контрол на здравето на животните, свързани с класическа чума по свинете в някои държави членки (ОВ L 338, 17.12.2013 г., стр. 102).
         
            (4)  Директива 2001/89/ЕО на Съвета от 23 октомври 2001 г. относно мерки на Общността за борба с класическата чума по свинете (ОВ L 316, 1.12.2001 г., стр. 5).
         
            (5)  Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (ОВ L 84, 31.3.2016 г., стр. 1).